શું જીવનમાં કે શું સાહિત્યમાં, અનુકરણ એટલે મરણ. કુટમુટિયાઓની, ઝાબવાલાઓની અને કોરાનેઓની ગાઈડો ગોખવાથી કદી મહાન લેખક ન થઈ શકાય. એ ફુલ ફીસ્ટ ઓફ ફન અને એ ડિલિશિયસ ડિશ ઓફ ડિલાઈટ જેવા વર્ણસગાઈયુક્ત ફ્રેઝીઝ ગોખીને લાઈનસર હજારો વિદ્યાર્થીઓ નિબંધની ઉત્તરવહીમાં એ બધું ઓકી કાઢે છે. ગુજરાતી દૈનિકોમાં અને સામયિકોમાં ભૂતકાળમાં કહેવાતા શૈલીસમ્રાટોએ દાટ વાળ્યો હતો. બેઝિકલી અભણ એવા આ શૈલીસમ્રાટો સાબુની ગોટી અને ગોટીનો સાબુ બનાવતા હતા. તેઓ અભિનયનાં અજવાળાં પાથરતા હતા અને અભિનયનો દીવડો સંકોરતા હતા અને પછી તેઓ દાદ ઉપર દાદ માગી લેતા હતા. સ્કોટ ફિટ્ઝરલ્ડ નામના બ્રિલિયન્ટ હૉલીવૂડી લેખકે મેચ્યોર ભાષા કોને કહેવાય તે વિશે ઘણા પ્રાઈવેટ લેસન્સ આપ્યા હતા અને તેમાંથી લવ ઈઝ એ મેની સ્પ્લેન્ડર્ડ થિન્ગ જેવી ઈમોશનલ ભવ્ય કૃતિ સરજાઈ હતી.